b'\n_START_ARTICLE_\nHans Ramsay\n_START_PARAGRAPH_\nHans (Joan) Ramsay (k. n. 1649) oli skotlantilaisen Ramsay-suvun suomalaisen ja ruotsalaisen sukuhaaran kantais\xc3\xa4. H\xc3\xa4n saapui is\xc3\xa4ns\xc3\xa4 kanssa vuonna 1573 Ruotsiin, josta siirtyi Liivinmaalle ja edelleen Suomeen. H\xc3\xa4n muutti Iham\xc3\xa4keen Somerolle 1613, kun sai verovapauden Iham\xc3\xa4en tilalle, jolle rakennutti kartanonsa. Ruotsin armeijassa Ramsay oli vuonna 1631 eversti, ja my\xc3\xb6hemmin h\xc3\xa4nest\xc3\xa4 tuli kenraalimajuri. H\xc3\xa4n taisteli Baltian maissa ja sai palkkioksi tiloja Someron ja Elim\xc3\xa4en pit\xc3\xa4jist\xc3\xa4._NEWLINE_Ramsay naturalisoitiin vuonna 1633, ja h\xc3\xa4nen sukunsa introdusoitiin Ruotsin ritarihuoneeseen aatelisena sukuna numero 215 vuonna 1634._NEWLINE_Hans Ramsayn vanhemmat olivat Skotlannista tulleet kapteeni Alexander Ramsay ja everstintyt\xc3\xa4r Matilda Annand. Alexanderilla oli my\xc3\xb6s toinen poika John (1590-1635) toisen puolisonsa Margaret Crammondin kanssa. Hans Ramsay toimitti kuningas Kustaa II Aadolfille sukuselvityksen vuodelta 1623, jossa h\xc3\xa4nen is\xc3\xa4ns\xc3\xa4 ja \xc3\xa4itins\xc3\xa4 esivanhemmat mainitaan kolmessa sukupolvessa. H\xc3\xa4n oli naimisissa kaksi kertaa: ensin Elin Andersintytt\xc3\xa4ren kanssa, sitten Elin St\xc3\xa5lhansken kanssa. V\xc3\xa4itet\xc3\xa4\xc3\xa4n, ett\xc3\xa4 h\xc3\xa4n kuoli 99-vuotiaana 1649.'